Na temelju članka 95. Zakona o znanstvenoj djelatnosti i visokom obrazovanju (Narodne novine br. 123/03., 198/03., 105/04., 2/07., -Odluka USRH 174/04., 46/07., 45/09., 63/11., 94/13., 139/13., Odluke USRH 101714., 60/15. i 131/17, 96/18), članka 25. stavka 3. Kolektivnog ugovora za znansot i visoko obrazovanje (NN 9/19) i članka 35. Statuta Sveučilišta u Zagrebu Farmaceutsko-biokemijskog fakulteta, nakon dobivenog prethodnog mišljenja Nezavisnog sindikata znanosti i visokog obrazovanja od \_\_\_\_, Fakultetsko vijeće na svojoj sjednici održanoj dana ??? 2022. donosi

**PRAVILNIK**

**O RASPISIVANJU I PROVEDBI JAVNOG NATJEČAJA ZA ZASNIVANJE RADNOG ODNOSA**

**OPĆE ODREDBE**

Članak 1.

Ovim Pravilnikom o raspisivanju i provedbi javnog natječaja za zasnivanje radnog odnosa (dalje u tekstu: Pravilnik) uređuje se raspisivanje, postupak i provedba javnog natječaja za zasnivanje radnog odnosa na Sveučilištu u Zagrebu Farmaceutsko-biokemijskom fakultetu (dalje u tekstu: Fakultet).

Provođenje postupka izbora u znanstveno-nastavna, nastavna, suradnička i stručna zvanja te na odgovarajuća radna mjesta provode se na temelju posebnih propisa i pravilnika Fakulteta kojim se uređuju uvjeti i postupak izbora u zvanja i na odgovarajuća radna mjesta.

Članak 2.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na ženski i muški rod.

Članak 3.

Mogućnost zasnivanja radnog odnosa na Fakultetu na temelju javnog natječaja dostupna je pod jednakim uvjetima svim građanima uz iznimku pristupnika koji na temelju važećih propisa ostvaruju pravo prednosti pri zapošljavanju.

**Način popunjavanja radnih mjesta**

Članak 4.

Slobodna radna mjesta na Fakultetu se popunjavaju putem javnog natječaja.

Javni natječaj Fakultet raspisuje sukladno pozitivnim propisima i ovom Pravilniku.

**Objave i sadržaj javnog natječaja**

Članak 5.

Javni natječaj se objavljuje u „Narodnim novinama“, na mrežnoj stranici Fakulteta i u dnevnom tisku.

Za službenička i namještenička radna mjesta javni natječaj se objavljuje i putem Hrvatskog zavoda za zapošljavanje.

Radi provođenja postupka izbora u znanstveno-nastavna, nastavna, suradnička i stučna zvanja te na odgovarajuća radna mjesta, javni natječaj se objavljuje u „Narodnim novinama“, u dnevnom tisku, na mrežnoj stranici Fakulteta i na službenom internetskom portalu za radna mjesta EURAEXESS.

Iznimke od obveze raspisivanja natječaja i ostali uvjeti uređeni su važećim granskim kolektivnim ugovorom.

Članak 6.

Javni natječaj mora sadržavati:

- naziv Fakulteta

- naziv radnog mjesta

- broj izvršitelja/zaposlenika koji se zapošljavaju

- opće i posebne uvjete za zasnivanje radnog odnosa

- naznaku da će se pristupnikom prijavljenim na natječaj smatrati samo osoba koja podnese pravodobnu i potpunu prijavu i koja ispunjava formalne uvjete iz javnog natječaja

- obveza testiranja pristupnika (ako je primjereno)

- trajanje probnog rada

- sadržaj prijave s prilozima

- naznaku da je pristupnik koji se u prijavi na javni natječaj poziva na pravo prednosti prema posebnom zakonu, dužan uz prijavu priložiti svu propisanu dokumentaciju prema posebnom zakonu

- adresa na koju se prijave podnose

- rok za podnošenje prijava

- naznaku mrežne stranice ako javni natječaj na nju upućuje

- naznaku da će Fakultet, uz prethodnu suglasnost pristupnika i sukladno propisima kojima se uređuje zaštita osobnih podataka, na svojim mrežnim stranicama objaviti informaciju o provedenom postupku i odabranom pristupniku

- naznaku da Fakultet može poništitit javni natječaj bez navođenja razloga

- druge informacije po potrebi

Kada se provodi pisano testiranje, javni natječaj sadrži popis literature, odnosno izvore informacija po kojima će se provoditi testiranje pristupnika.

Prema potrebi s pristupnikom se može provesti intervju odnosno selekcijski razgovor.

Ako priroda radnog mjesta to zahtijeva može se provesti vrednovanje pristupnika prema izvršenom zadanom praktičnom zadatku.

Članak 7.

Rok za podnošenje prijave na natječaj radi provedbe postupka izbora u znanstveno-nastavna, nastavna, suradnička i stručna zvanja te odgovarajuća radna mjesta, ne smije biti kraći od 30 dana od dana objave u Narodnim novinama.

Rok za podnošenje prijave na javni natječaj radi zasnivanja radnog odnosa za ostala službenička i namještenička radna mjesta ne smije biti kraći od 8 dana od dana objave u Narodnim novinama.

**Prijava na natječaj**

Članak 8.

U prijavi na javni natječaj navode se osobni podaci podnositelja prijave (osobno ime, adresa stanovanja, broj telefona/mobitela i e-mail adresa), naziv radnog mjesta na koje se prijavljuje.

Uz prijavu se prilaže životopis i dokazi o ispunjavanju formalnih uvjeta iz javnog natječaja.

Potpunom prijavom smatra se prijava koja sadrži sve podatke i priloge navedene u javnom natječaju.

Članak 9.

U javnom natječaju se naznačuje koje dokaze o ispunjavanju formalnih uvjeta pristupnik na natječaj dostavalja, a što ovisi o radnom mjestu.

Isprave koje se prilažu uz prijavu na natječaj dostavljaju se u neovjerenoj preslici, a odabrani pristupnik dužan je nadležnim službama Fakulteta predočiti ili dostaviti izvornik.

**Povjerenstvo za provedbu javnog natječaja**

Članak 10.

Povjerenstvo za provedbu javnog natječaja (dalje: Povjerenstvo) za izbor na znanstveno-nastavna, nastavna, suradnička i stručna radna mjesta imenuje Fakultetsko vijeće.

Povjerenstvo za izbor na službenička i namještenička radna mjesta imenuje dekan.

Povjerenstvo u pravilu ima neparan broj od najmanje tri člana.

Članovi Povjerenstva imenuju se prvenstveno iz reda zaposlenika Fakulteta koji imaju potrebno obrazovanje i stručno znanje vezano za utvrđivanje znanja, sposobnosti, vještina i kompetencija pristupnika u postupku javnog natječaja. Članom Povjerenstva prema potrebi mogu biti i zaposlenici drugih institucija odnosno vanjski suradnici.

Članak 11.

Zadaci Povjerenstva su:

* utvrđivanje koje od pristiglih prijava na natječaj su pravodobne i potpune,
* utvrđuje listu pristupnika prijavljenih na javni natječaj koji ispunjavaju formalne uvjete iz javnog natječaja,
* obavještava pristupnike o načinu, vremenu i mjestu održavanja testiranja, intervjua odnosno selekcijskog razgovora (kada se provodi testiranje, intervju odnosno selekcijski razgovor),
* provodi testiranje, intervju odnosno selekcijski razgovor s pristupnicima radi utvrđivanja njihovog znanja, sposobnosti, vještina, kompetencija i motivacije te rezultata u dosadašnjem radu,
* podnosi pisano izvješće o provedenom postupku Fakultetskom vijeću odnosno dekanu.

Članak 12.

Osoba koja nije podnijela pravodobnu ili potpunu prijavu ili ne ispunjava formalne uvjete iz javnog natječaja, ne smatra se pristupnikom u postupku javnog natječaja.

Članak 13.

Testiranju, intervjuu odnosno selekcijskom razgovoru, ukoliko je to predviđeno javnim natječajem, mogu pristupiti pristupnici koji ispunjavaju formalne uvjete iz javnog natječaja, a čije prijave su pravodobne i potpune.

Pristupnik koji nije pristupio testiranju, intervjuu odnosno selekcijskom razgovoru neće se više smatrati kandidatom u postupku.

Članak 14.

Sadržaj, način i vrednovanje rezultata testiranja, intervjua odnosno selekcijskog razgovora, utvrđuje Povjerenstvo uz poštivanje odredbi Opće uredbe o zaštiti podataka.

Članak 15.

Povjerenstvo u razgovoru s pristupnicima utvrđuje znanja, sposobnosti, vještine, kompetencije, interese, profesionalne ciljeve i motivaciju kandidata za rad na Fakultetu.

Članak 16.

Psihološko testiranje pristupnka u postupku provedbe javnog natječaja, provest će se ako je to propisano važećim propisom ili općim aktom Fakulteta ili Sveučilišta u Zagrebu.

Psihološko testiranje i psihološku procjenu pristupnika daje odgovarajuća ovlaštena organizacija.

**Prijelazne i završne odredbe**

Članak 17.

Postupci javnih natječaja započeti do stupanja na snagu ovog Pravilnika nastavit će se i dovršiti prema pravilima koja su važila u vrijeme njihovog raspisivanja.

Članak 18.

Izmjene i dopune ovog Pravilnika donosit će se na isti način kao i Pravilnik.

Ovaj Pravilnik stupa na snagu osmog dana od dana objave na oglasnoj ploči Fakulteta.

Dekanica:

Prof. dr. sc. Jasmina Lovrić